கேள்வி: பழனி பாபா - இளமைப்பருவம் குறித்து விரிவாக சொல்லுங்கள்.
பதில்: பழனி பாபாவின் தந்தை பெயர் குன்னூரைச் சேர்ந்த காப்பிக்கொட்டை இராவுத்தர் என அழைக்கப்படும் வி. எம். முஹம்மது அலி, தாயார் பெயர் கதீஜாபீவி. இவரது இயற்பெயர் ''அஹமதுஅலி'' ஆகும். இவரது சொந்த ஊர் பழனியிலிருந்து 4 கி.மீ தொலைவில் திண்டுக்கல் செல்லும் பாதையில் உள்ள ஆயக்குடி என்னும் கிராமம். இவரின் தந்தை நீலகிரி மாவட்டம் குன்னூர் சேர்ந்தவர். பாபா குன்னூர் உள்ள செயிண்ட் ஜோஸப் கான்வென்ட்டில் கல்வி பயின்றார். பெற்றோர்களின் மறைவிற்குப்பின் ஆயக்குடி உள்ள முதலாளி குடும்பம் என்று சொல்லப்படும் குடும்பத்தில் சின்னத்தம்பி இராவுத்தர் என்று அழைக்கப்படும் தாய்மாமன் அப்துல் ரகுமான் அவர்களது பராமரிப்பில் பழனி கல்லூரியில் பட்டப்படிப்பைத் தொடங்கினார். படிக்கும் காலத்திலேயே தொடங்கிய துணிச்சலான பொதுவாழ்க்கை நடவடிக்கைகளால் குடும்பத்தார்களுக்குச் சங்கடம் என்பதால் இல்லற வாழ்க்கையை அமைத்துக் கொள்ளவில்லை.
கேள்வி: பழனி பாபா - பொதுவாழ்க்கை பற்றி நீங்கள் என்ன அறிந்துள்ளீர்கள்?
பதில்: எம்.ஜி.ஆர் ஆட்சிக்காலத்தில் முதன்முறையாக சென்னை புனித ஜார்ஜ் கோட்டைக்குள் பழனிபாபா நுழையத் தடை என அரசாணையைத் தமிழக அரசு வெளியிட்டது. இதனால் தமிழகம் முழுவதும் அறிமுகம் ஆனார். எம்.ஜி.ஆரை எதிர்த்த இவருக்கு திமுக ஆதரவு அளித்தது. திராவிட முன்னேற்றக் கழகம் அரசிற்கும் இவருக்கும் இடையில் பின்னர் பிளவு ஏற்பட்டு பிரிவு ஏற்பட்டது. தமிழகம் முழுவதும் கேரளா, மும்பை உட்பட இந்தியாவின் பிற பகுதிகளிலும் இலங்கை, சிங்கப்பூர், மலேசியா எனப் பல நாடுகளிலும் சுற்றுப்பயணம் மேற்கொண்டு சமூகத்தின் பிரச்சனைகளைப் பேசினார். அரசியல் கலந்த சமுதாயப்பேச்சு தமிழகமெங்கும் அவருக்கு ஆதரவாளர்களைப் பெற்றுத் தந்தது. அவரது நடவடிக்கைகள் அவரைப் பல வழக்குகளில் சிக்கவைத்தது. தேசியப் பாதுகாப்புச் சட்டம் (NSA), பயங்கரவாத மற்றும் சீர்குலைவு நடவடிக்கைகள் (தடுப்பு) சட்டம் (தடா) ஆகியவற்றின் கீழ் கைது செய்யப்பட்டார். முன்னாள் குடியரசுத் தலைவர் ஆர். வெங்கட்ராமன் பதவிக்காலத்தில் அரசுப் பணத்தில் திருப்பதி கோவிலுக்கு அடிக்கடி சென்று வந்த மொத்த செலவினத்தையும் அரசிற்குத் திருப்பிச் செலுத்த வேண்டும் என்று கோரி சென்னை உயர் நீதிமன்றம் வழக்கு தொடுத்தார். முஸ்லிம் சமூகத்தில் பரவலாக இருந்த வரதட்சணை, வட்டி போன்ற பழக்க வழக்கங்களுக்கு எதிராக குரல் கொடுத்தார். சந்தனக் கூடு, தர்கா வழிபாடு போன்ற பழக்கங்களைக் கடுமையாகச் சாடினார் பாபா. இதனால் முஸ்லிம்களின் ஒரு பிரிவினரின் கோபத்தைச் சம்பாதித்தார். பல்வேறு சமுதாய அமைப்புகளின் தலைவர்களுடன் நட்புறவு பேணி முஸ்லிம் மற்றும் இந்து சமுதாய ஒருங்கிணைப்பிற்கு வழி வகுத்தார். பல மனித உரிமைப் போராளிகளோடு இணைந்து போராட்டக் களங்கள் கண்டார். பிரபா கல்விமணி, அ. சேப்பன் போன்றவர்களோடும் மக்கள் குடியியல் உரிமைக் குழு (PUCL) போன்ற மனித உரிமை அமைப்புகளோடும் இணைந்து செயல்பட்டார். இஸ்லாமிய மார்க்க விளக்கத்திலும் சிறந்த அறிவு பெற்றிருந்தார் பாபா. பல இஸ்லாமியக் கொள்கை விளக்கக் கூட்டங்களில் பேசினார். சுன்னத் வல் ஜமாஅத் கொள்கை அடிப்படையில் தனது இஸ்லாமியக் கருத்துகளை எடுத்து வைத்தார்.
கேள்வி: பழனி பாபா - இறுதிக்காலம் பற்றி விளக்கவும்.
பதில்: தனது இறுதிக்காலம் வரையிலும் பாட்டாளி மக்கள் கட்சியுடனும், கட்சியின் தலைவர்களுடனும் இணைந்து ஜிஹாத் கமிட்டியை அரசியல் ஈடுபாட்டோடு வழி நடத்திச் சென்றார். ஆரவாரமான மேடைப் பேச்சுகளை விட்டு அமைதியான முறையில் ஆக்கபூர்வமான வேலைகளைக் கவனிக்கத் திட்டமிட்ட பாபா முஸ்லிம் ஜமாத்துகளை ஒருங்கிணைப்பதற்கான வேலைகளை தொடங்கினார். தமிழகம் முழுவதும் ஜமாத்துகளைச் சந்திக்க திட்டமிட்டு அதற்கான பணிகளை முடுக்கி விட்டார். இந்நிலையில் பொள்ளாச்சியில் தனது குடும்ப நண்பர் பசவராஜ் தனபால் என்பவர் வீட்டிற்கு வந்த பாபா அவரிடம் பேசி முடித்து விட்டு வெளியில் நின்ற தனது ஜீப்பில் ஏற முற்படும்போது தான் 1997 சனவரி 28 ஆம் நாள் இரவு பழனிபாபா 6 பேர் கொண்ட கும்பலால் வெட்டிப் படுகொலை செய்யப்பட்டார்.